తెలంగాణలో మహిళా తహసీల్దార్ దారుణహత్య WATCH LIVE TV
’పారా’ దిగ్గజం.. దేవేంద్ర జఝారియా
బ్రెజిల్‌లోని రియో డి జెనిరోలో సెప్టెంబర్ 7 నుంచి ప్రారంభం కానున్న పారాలంపిక్స్ లో భారత పారా అథ్లెట్లు పోటీ పడనున్నారు.
TNN | Updated:
Sep 5, 2016, 01:25PM IST
బ్రెజిల్‌లోని రియో డి జెనిరోలో సెప్టెంబర్ 7 నుంచి ప్రారంభం కానున్న పారాలంపిక్స్ లో భారత పారా అథ్లెట్లు పోటీ పడనున్నారు. రియో వెళ్తున్న బృందంలో భారత దిగ్గజ పారా అథ్లెట్ దేవేంద్ర జఝారియా కూడా ఉన్నారు. దీంతో ఈసారి భారత్ మరిన్ని పతకాలు సాధించవచ్చని భావిస్తున్నారు. రాజస్థాన్‌లోని చురు జిల్లాకు చెందిన ఈ 35 ఏళ్ల జావెలిన్ త్రోవర్.. జాతీయ, అంతర్జాతీయ స్థాయిలో ఎన్నో పతకాలు సాధించాడు. దేవేంద్ర ఈసారి భారత్‌ను కచ్చితంగా పతకాల పట్టికలో నిలబెడతాడని అంటున్నారు. పారాలంపిక్స్ లో భారత్ నుంచి బంగారు పతకాలు సాధించిన ఇద్దరిలో దేవేంద్ర ఒకడు. అంతేకాకుండా జావెలిన్ త్రోలో ప్రపంచ రికార్డు సైతం నెలకొల్పాడు.
దక్షిణ కొరియాలో 2002లో జరిగిన ఫెస్పిక్ (FESPIC) గేమ్స్, 2004 ఏథెన్స్ పారాలంపిక్స్, 2013 ఐపీసీ అథ్లెటిక్స్ వరల్డ్ ఛాంపియన్‌షిప్‌ల్లో దేవేంద్ర స్వర్ణ పతకాలు సాధించాడు. అలాగే 2015 వరల్డ్ ఛాంపియన్‌షిప్‌, 2014 ఆసియా క్రీడల్లో రజతాలు గెలుపొందాడు. 2013 వరల్డ్ ఛాంపియన్‌షిప్‌లో ఈయన సాధించిన బంగారు పతకమే ఈ ఈవెంట్‌లో భారత్‌కు మొదటిది.
చిన్నతనంలో జరిగిన ఓ ప్రమాదంలో తన చేయిని కోల్పోయినా దృఢ సంక‌ల్పం, ఆత్మవిశ్వాసంతో దేవేంద్ర ఈ స్థాయికి చేరుకున్నాడు. తీవ్రమైన ఆర్థిక ఇబ్బందులన్నప్పటికీ తన శక్తి, సామర్థ్యాలను నమ్ముకుని ముందుకు సాగాడు.. ఎన్నో విజయాలందుకున్నాడు. ‘నాకు ఎనిమిదేళ్ల వయసప్పుడు విద్యుక్ షాక్ తగిలింది. మా గ్రామంలో చెట్టు ఎక్కుతూ ప్రమాదవశాత్తు హై టెన్షన్ విద్యుత్ వైర్లను పట్టుకున్నాను. ఫలితంగా నా ఎడమ చేతిని కోల్పోయాను. నేను మళ్లీ కోలుకుంటానని ఎవరూ ఊహించలేదు‘ అని ఓ ఇంటర్వ్యూలో దేవేంద్ర చెప్పారు.
ప్రస్తుతం ద్రోణాచార్య అవార్డు గ్రహీత ఆర్‌డీ సింగ్ వద్ద దేవేంద్ర శిక్షణ పొందుతున్నాడు. దేవేంద్రకు 2012లో పద్మశ్రీ అవార్డు లభించింది.